Izvor: N1

Dvojicu muškaraca uhitila je dubrovačko-neretvanska policija nakon što ih je u ponedjeljak zatekla u branju marihuane na plantaži koju su uzgojili u močvarnom području u općini Zažablje kod Metkovića, zaplijenivši ukupno 192 kilograma "trave".

Policija je u srijedu priopćila kako je dvojicu osumnjičenih, u dobi od 45 i 47 godina, pritvorila i kazneno prijavila za neovlaštenu proizvodnju i promet drogama.

U ponedjeljak ih je zatekla u branju marihuane s plantaže u močvarnom području zvanom Kuti u općini Zažablje.

Marihuana je bila zasađena na četiri odvojene parcele, gdje je pronađeno ukupno 60 stabljika visine od 124 do 250 centimetara. Riječ je o dosad najvećoj pronađenoj plantaži marihuane na području Policijske uprave dubrovačko-neretvanske, a ukupno izvagana težina pronađene "trave" iznosi 192 kilograma.

Na plantaži su pronađena i dva prenosiva hladnjaka te dvije posude u kojima se također nalazila marihuana, pribor za poljoprivredu i čamac.